|  |  |
| --- | --- |
| **ROKODELSKA PANOGA** | **Suhozidna gradnja** |
| **POVZETEK** | |
| Suhozidna gradnja je veščina zidanja brez uporabe veziva, pri kateri z odbiranjem razpoložljivega lokalnega kamna, pridobljenega s čiščenjem in urejanjem zemljišč, ter ob razumevanju skladnje nastajajo različni tipi trdnih kamnitih objektov. | |
| **OPIS PANOGE** | |
| Suhozidna gradnja je na dosedaj preučenih delih Slovenije znana že od prazgodovine in se je ohranila vse do danes, saj gre za najenostavnejši način gradnje s kamenjem v najstarejših poznanih grajenih strukturah na Krasu, suhih zidovih v jamah in spodmolih , ter pozneje na suho grajenih kamnitih obzidjih prazgodovinskih naselij kaštelirske kulture. Suhozidno gradnjo še poznajo pripadniki generacij, rojenih na prelomu 20. stol, ko je bila tehnika v vsakdanji rabi in se je prenašala iz roda v rod. Suhozidna gradnja je najbolj razširjena v kraškem in istrskem prostoru. V preteklosti je bila znana tudi v nekaterih drugih delih Slovenije, v alpskem prostoru, Posočju, na Vipavskem, Notranjskem, Dolenjskem in drugod.  Najenostavnejši so enojni zidovi iz kamnov nanizanih drug na drugega ali prislonjenih drug ob drugega v eni vrsti brez vezivnega drobirja. Dvojni zidovi imajo na zunanjih dveh straneh lice, pozidano s kamenjem, vmesni prostor napolnjuje kamnit drobir. Podporni zidovi imajo temelje zapolnjene z drenažnim kamenjem, eno lice in značilno nagnjenost proti terenu. Pri hiškah, ki omogočajo zavetje pred dežjem in burjo, uporabljajo posebno tehniko prekrivanja strehe s previsevanjem skrl.  Suhi zidovi v odprti krajini, ki so na Krasu grajeni iz apnenca, v slovenski Istri pa večinoma iz peščenjaka, se uporabljajo za različne namene, predvsem pa za zaščito obdelovalne zemlje pred živino ali uničevalnimi naravnimi pojavi, kot so nalivi, burja, požari, ter za razmejevanje posesti. Omejevali so ograde, pašnike, vinograde, vrtove, kolovoze … V tehniki suhega zidu so grajeni podporni in oporni zidovi, zavetja pred burjo, opore za trte, groblje, obzidani izviri, kali, vodnjaki, cisterne, ledenice, peskolovi, apnenice, vodotoki, kanali, pa tudi poti, mostovi, železniški nasipi, pečke, okopi, hiške, svinjaki, tlaki, stopnice ipd.  Za gradnjo se potrebuje lopata, kramp, motiko, težje kamnoseško kladivo, lažje kamnoseško kladivo za drobljenje kamna, železne grablje, kovinski drog, in samokolnico. To orodje je potrebno takrat, ko zid obnavljamo ali na novo gradimo. Če je zid posut ali poškodovan, moramo odstraniti kamenje do temeljev. Prav zadnje navedeno orodje je potrebno za rušenje poškodovanih suhozidnih gradenj ter čiščenje zemlje in neutrjenega kamenja s terena za pripravo temeljev.  Znanje zidanja na suho je bilo eden izmed osnovnih pogojev preživetja predvsem na svetu s pomanjkanjem rodovitne prsti. Kamniti suhi zid kot rezultat dejavnosti v vseh svojih oblikah izraža prizadevanja za omogočanje rabe in izboljšanje zemljišč. Hkrati se je izkazal tudi kot čvrsta, trajna in estetska gradbena konstrukcija. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Suhi zidovi v krajini so nastali izključno s prelaganjem pobranega, odbitega ali izkopanega, trganega kamenja na kup s površin, ki so jih hoteli izkoristiti kot njive ali travnike. Uporabljenega kamenja, večinoma masivnih kamnin nepravilnih oblik in ponekod pravilnejših plastovitih kamnin, niso posebej obdelovali. Graditelj se je moral vedno znova privajati razpoložljivemu, vselej drugačnemu materialu in ga smiselno sestaviti v uporabno konstrukcijo brez uporabe kakršnegakoli veziva. Osnovna gradbena struktura je suhi zid, ki mu stabilnost zagotavlja skrben izbor kamenja in pravilna postavitev teh v konstrukcijo. Strukturno celovitost mu po eni strani zagotavlja pritiskanje kamnov eden na drugega, po drugi pa prepletanje teh v vzdolžni in prečni smeri.    Da bi ob zagotavljanju prenosa znanj na naslednje generacije, s suhozidarskim znanjem lahko pridobili certifikat in nastopili na trgu, že ves čas potekajo neformalna usposabljanja in izobraževanja. Brezplačne popularizacijske delavnice, ki jih organizirata Partnerstvo, društvo Jugna in Zavod Suhi zid, so namenjena prenosu znanj na vse zainteresirane udeležence obeh spolov in vseh starosti. Udeleženci spoznavajo glavne zakonitosti suhozidne gradnje ali pa svoje znanje nadgrajujejo in se urijo v izvedbi zahtevnejših elementov in njihovih fines (izvedba stranic, zaključkov suhih zidov (dvostranskih in podpornih), postavitev vrzelnika, izvedba previsevanja stropa hiške, stopnic, tlakov, poljskih hišic, popravilo in gradnja manjših gospodarskih objektov z vzidavo jert, izvedbo simsov, kamnitih streh, …).    V Sloveniji lahko praktik zidanja na suho pridobi certifikat Partnerstva kraške suhozidne gradnje ali pa Nacionalne poklicne kvalifikacije Suhozidar/suhozidarka pri izvajalcu Zavod Suhi zid, kjer komisija državnega izpitnega centra preverja in potrjuje neformalno pridobljeno znanje kandidatov.  2013 je bil izdan Priročnik za suhogradnjo, ki obravnava suho zidavo v slovenski Istri, 2014 pa Priročnik kraške suhozidne gradnje, ki predstavi tipologijo in zakonitosti zidave na Krasu. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Rokodelska panoga je od 20. 5. 2016 vpisana tako v Register nesnovne kulturne dediščine z 8 nosilci, od katerih eden ni več aktiven, od 28. 11. 2018 pa tudi na Unescov Reprezentativni seznam nesnovne kulturne dediščine človeštva. Z neformalnim izobraževanjem je NPK pridobilo še 10, naziv izvedenca kraške suhozidne gradnje pa 5 praktikov. |
| **Vidik identitete in prepoznavnosti** | V Istri je bilo konec leta 2012 ustanovljeno društvo Jugna, ki skrbi za promocijo in izobraževanje o kamniti suhi gradnji ter obnavlja obstoječe suhozidne objekte v Istri. Leta 2015 je bilo ustanovljeno Partnerstvo za ohranitev in popularizacijo kraške suhozidne gradnje, ki v okviru svoje razvejane dejavnosti povezuje 60 članov, tj. fizičnih in pravnih oseb. Obe združenji sta s svojimi aktivnostmi, ki so tudi promocijske narave, tesno vpeti lokalno in širše regionalno okolje. V letu 2023 je bilo v Smokvici izvedeno prvo srečanje istrskih in kraških rokodelcev. |
| **Vidik družbenega in gospodarskega napredka** | Osnovne tehnike in postopki gradnje na suho ostajajo isti kot v preteklosti, le da se deloma v večji meri uporabljajo pripomočki tudi pri gradnji v odprti krajini, kažejo se tudi pobude za uporabo tehnike v okviru sodobnega oblikovanja javnih površin. Primarna uporabna vrednost suhih zidov se danes izgublja, a hkrati narašča njihova estetska in trajnostna vrednost. Znanje suhozidne gradnje omogoča vzdrževanje in obnovo obstoječih suhih zidov, to pa je navsezadnje tudi eden od potencialov za ohranjanje krajine, oživljanje tradicionalne rabe prostora v prihodnosti in nenazadnje posrednega varstva zaščitenih vrst rastlin in živali. |
| **Vidik učinkov na medgeneracijsko povezovanje in vseživljenjsko učenje** | V vlogi prenašalcev znanj suhozidne gradnje v prvi vrsti nastopajo posamezniki, ki so bili deležni učenja veščine že kot otroci na prelomu 20. stol., posledično je njihov prenos znanj v največji meri povezan s prenosom na mlajše generacije. Obenem se vsakokratna gradnja prilagaja vsakokratnim naravnim danostim (količini, vrsti, obliki kamna, terenu, …) in kot taka graditelja vsakič znova postavlja pred številne kombinacije izzivov. Posledično učenje veščine zahteva veliko prakse, kar brez zadržkov lahko opišemo kot vseživljenjsko učenje. V Sloveniji so ženske enakovredno vključene v panogo. Za vrtčevske in osnovnošolske otroke se vsakoleto izvajajo njim prilagojene aktivnosti senzibilizacije in učenja osnov gradnje na suho. Pod vodstvom izkušenih graditeljev se v delo vključujejo tudi težje zaposljive osebe. H kakovosti bivanja v sodobni družbi prispeva s konstruktivnim povezovanjem njenih članov. Lepše je namreč zidati v družbi. Delo poteka lažje in hitreje, zlasti ko so graditelji vsak na svoji strani zidu, pri čemer lahko sodelujejo tako otroci z opravljanjem lažjih del, kot je zbiranjem in zlaganjem drobirja, kot odrasli. Obenem je veščina zidanja na suho poligon za raziskave in izziv različnim strokovnjakom, od arhitektov, krajinskih arhitektov, etnologov, zgodovinarjev, arheologov, biologov, geologov, pedagogov, gozdarjev, pa tudi slikarjem, pesnikom in fotografom. |
| **Vidik učinkov na turizem** | Dediščina suhozidne gradnje je del krajine in kot taka del turistične ponudbe, njene kulise. V Istri imamo arheološki park Kaštelir pri Kortah, ki ima redne vodene oglede in je precej priljubljen med turisti, na Krasu pa imamo arheološko najdišče Debela griža pri Volčjem Gradu, ki bi lahko bilo zanimivo, vendar ne privablja večjega števila obiskovalcev. Obe lokaciji imata svoje upravljavce. Obstaja pa tudi več objektov, ki so tako ali drugače privlačni za turiste, slikovito popravljen podporni suhi zid na cesti med Fieso in Pacugom v Istri. Čeprav je ideja ves čas prisotna, pa trenutno ni komercialnih ponudnikov, ki bi turistom ponujali sodelovanje pri gradnji. Večina prizadevanj je usmerjena v usposabljanje mlajših strokovnjakov (naslednje generacije) na najvišji ravni. Včasih turisti v Istri naletijo na oglas za delavnico na spletni strani občine in se je tudi udeležijo. |
| **Viri in literatura** | Ponovno odkrita kraška dediščina izjemnih razsežnosti, 2013 (zloženka).  Priročnik kraške suhozidne gradnje, 2014:  »Zid na suho« - Zbornik strokovnih spisov o kraškem suhem zidu, 2014.  Suhi zidovi Krasa - Celostno učenje iz dediščine, 2016 (priročnik).  Obnova suhega zidu - Kako to naredim?, 2019 (didaktični pripomoček).    Nonotov zid, 2021 (slikanica za otroke) / Nono's Wall, 2021 (children's book).  Suhi zid kot učilnica na prostem (2021) / Drystone wall as an outdoor classroom (2021).    Suhogradnja [Videoposnetek] : video priročnik o tehniki gradnje, Zupančič, Vinko, 1956- ; Benčič-Mohar, Eda.  Belingar, Eda. Ledarstvo v Matarskem podolju in delu Krasa. Voda in življenje v kamniti pokrajini, Kras, Ljubljana: Založba ZRC SAZU, 2005.  Belingar, Eda. O kalih kot kulturni dediščini. Okrogla voda, Priročnik o kalih. Ljubljana: Zavod RS za varstvo narave, 2007.  Belingar, Eda. Uporaba kamna v življenju Kraševcev (The use of stone in the life of the Karst people). AR, Arhitektura, raziskave, [Št.] 3, Ljubljana: Fakulteta za arhitekturo, 2011.  Belingar, Eda. Vodnjaki na Krasu. Kronika, letn. 59, [št.] 1. Ljubljana: Zveza zgodovinskih društev Slovenije, 2011.  Bratina, Patricija. Tomaj, the archaeological rescue excavation of the rampart. Carlo Marchesetti e i castellieri, 1903–2003: atti del Convegno internazionale di studi, Castello di Duino (Trieste), 14. in 15. november 2003, (Fonti e studi per la storia della Venezia Giulia, Ser. 2, Studi, vol. 9). Trieste: Editreg, 2005.  Bratina, Patricija. Varstvo spomenikov. Poročila. 38/99, Ljubljana: MK, Uprava RS za kulturno dediščino, 2001, str. 135–136.  Čok, Boris. Tipologija, vzdrževanje in gradnja kraških suhih zidov in hišk – vidik nosilca ljudskega znanja. Strokovne podlage ali elaborati za snovanje izobraževalnega programa kraške suhozidne gradnje, 5. del. Priloga k Izobraževalnemu programu na področju suhozidnih konstrukcij. Lokev: 2013.  Jeršek, Mitja. Suhi kraški zid: geologija, kamnine, primeri dobre in slabe prakse. Strokovne podlage ali elaborati za snovanje izobraževalnega programa kraške suhozidne gradnje, 3. del. Priloga k Izobraževalnemu programu na področju suhozidnih konstrukcij. Ljubljana: 2013.  Medvešček, Eva. Pridobivanje in skladiščenje ledu na DivaškemKrasu. Tolmin: Pedagoška gimnazija, 1981. Raziskovalna naloga, tipkopis.  Panjek, Aleksander, Človek, zemlja, kamen in burja: zgodovina kulturne krajine Krasa. Koper: Univerza na Primorskem, Znanstveno-raziskovalno središče, Založba Annales: Zgodovinsko društvo za južno Primorsko, 2006.  Teržan, Biba, Turk, Peter. Kraški opazovalni in obrambni stolpi iz železne dobe. Revija Kras, št. 77, Ljubljana: Mediacarso, 2006.  Teržan, Biba, Turk, Peter. The Iron Age tower upon Ostri vrh. Carlo Marchesetti e i castellieri, 1903–2003: atti del Convegno internazionale di studi, Castello di Duino (Trieste), 14. in 15.november 2003, (Fonti e studi per la storia della Venezia Giulia,Ser. 2, Studi, vol. 9). Trieste: Editreg, 2005.  Zupančič, Domen. Tehnike in gradnje konstrukcij v tehniki suhi zid – arhitekturni vidik. Strokovne podlage ali elaborati za snovanje izobraževalnega programa kraške suhozidne gradnje, 2. del. Priloga k Izobraževalnemu programu na področju suhozidnih konstrukcij. Ljubljana: 2013.  Priročnik za suhogradnjo = Priručnik za suhogradnju, Orbanić, Branko ; Zupančič, Vinko, 1956- ; Benčič-Mohar, Eda.  Naravni kamen, Kamnarsko-geološki leksikon: Geološki zavod, Ljubljana, 1992.  Juvanec, Borut: Kamen na kamen, Založba i2, Ljubljana, 2005.  Juvanec, Borut: Arhitektura Slovenije, vernakularna arhitektura, kraški svet, Univerza v Ljubljani, i2, Ljubljana, 2013.  Juvanec, Borut, Zupančič, Domen: Besednjak vernakularne arhitekture, Univerza v Ljubljani, Založba i2, Akademija znanosti in umetnosti, Ljubljana, 2014.  Juvanec, Borut: Hiška, pastirsko zatočišče, Univerza, Založba i2, Akademija znanosti in umetnosti, Ljubljana, 2016.  Priročnik za suhogradnjo. Zavod za varstvo kulturne dediščine Slovenije, projekt Revitas, Ljubljana, 2012.  Suhogradnja, dokumentarni film. Riccardo Bertoni, NOVA, s. p., Piran, za Zavod za varstvo kulturne dediščine Slovenije, Piran, 2012. (ogled na naslovu: <http://www.zvkds.si/sl/knjiznica/video/dokumentarni-film-o-suhogradnji> )  Kunaver, Dušica s soavtorji: Čar kamna, 2000.  Mirtič, Breda, Mladenovič, Ana, Ramovš, Anton, Senegačnik, Andreja, Vesel, Jože, Vižentin, Nada: Slovenski naravni kamen, 1999.  <http://www.geo-zs.si/index.php/izdelki2/publikacije2/monografije>  <https://plus.cobiss.net/cobiss/si/sl/bib/search/advanced?ax&ti&kw=suhi+zid&db=cobib&mat=allmaterials&max=100> |